b'\n_START_ARTICLE_\nJacob Bagersted\n_START_SECTION_\nKlubhold\n_START_PARAGRAPH_\nI marts 2008 skrev Bagersted en 3-\xc3\xa5rig kontrakt med F.C. K\xc3\xb8benhavn H\xc3\xa5ndbold, men tiltr\xc3\xa6delse 1. juli samme \xc3\xa5r. P\xc3\xa5 det tidspunkt spillede han for Ajax Heroes i 1. division. Da AG K\xc3\xb8benhavn i for\xc3\xa5ret 2010 overtog de fleste af FCKs spillere med virkning fra sommeren 2010, fulgte Bagersted med over til den nye klub._NEWLINE_Bagersted tiltr\xc3\xa5dte 1. juli 2011 p\xc3\xa5 en 3-\xc3\xa5rig kontrakt med den nordjyske klub Aalborg H\xc3\xa5ndbold.\n_START_SECTION_\nLandshold\n_START_PARAGRAPH_\nJacob Bagersted fik debut p\xc3\xa5 ynglingelandsholdet 28. december 2003 og spillede frem til 2006 34 kampe og scorede 73 m\xc3\xa5l. Han debuterede 7. januar 2006 p\xc3\xa5 U-holdet og n\xc3\xa5ede i alt at blive noteret for 30 kampe og 66 m\xc3\xa5l._NEWLINE_Han fik debut p\xc3\xa5 det danske A-landshold den 25. oktober 2007. _NEWLINE_I december 2010 blev han af landstr\xc3\xa6ner Ulrik Wilbek udtaget som \xc3\xa9n ud af 10 reserver, der senere skulle k\xc3\xa6mpe om en plads i den spillertrup der repr\xc3\xa6senterede Danmark ved Verdensmesterskaberne 2011 i Sverige. Efter Danmarks 3 f\xc3\xb8rste kampe i gruppespillet blev Jacob Bagersted officielt udtaget til truppen, efter han havde opholdt sig sammen med holdet under turneringen i Malm\xc3\xb8 og tr\xc3\xa6ningslejren forinden. P\xc3\xa5 det tidspunkt havde han i alt spillet 10 kampe og scoret 17 m\xc3\xa5l for nationalmandskabet. Bagersted blev kun registeret for 31 minutter og 19 sekunders spilletid fordelt over 3 kampe, inden han igen m\xc3\xa5tte forlade truppen da landstr\xc3\xa6neren inden turneringens sidste 3 kampe valgte at udtage Michael V. Knudsen p\xc3\xa5 bekostning af Jacob Bagersted.'